Okresná prokuratúra Levice 
Šafárikova 7, 934 01 Levice 1	

Číslo: 2 Pv 344/15/4402	Levice, 21.09.2015 
EEČ : 2-31-106-2015

U Z N E S E N I E

Trestná vec:	obv. XXXXX 
Trestný čin:	Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátor Okresnej prokuratúry Levice 

Podľa § 215 odsek 1 písmeno b Trestného poriadku zastavujem trestné stíhanie obvineného  
XXXXX
	dátum narodenia: XXXXX
	trvalé bydlisko: XXXXX XXXXX, Slovensko
	väzba: nie
ktorý je trestne stíhaný pre trestný čin:
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:

ako samostatne zárobkovo činná osoba XXXXX, XXXXX so sídlom XXXXX – XXXXX v rozpore s príslušnými ustanoveniami zákona   č. 461/2003 Z. z. o sociálnom poistení, nezaplatil na účet Sociálnej poisťovne, so sídlom v Bratislave, pobočka XXXXX, Sv. Michala č. 4, poistné na sociálne  poistenie za obdobie od mesiaca september 2012 do decembra 2014 v sume 2.753,53 Eur a zároveň nezaplatil spoločnosti Dôvera zdravotná poisťovňa a.s., Cintorínska 5, XXXXX, IČO: 35942436 splatné preddavky na verejné zdravotné poistenie podľa príslušných ustanovení zákona č. 580/2004 Z. z. o zdravotnom poistení v znení neskorších predpisov  za obdobie od mesiaca február 2013 a máj 2013 do decembra 2014 vo výške 1.138,96 Eur i napriek tomu, že mal na ich úhradu dostatok finančných prostriedkov, 

lebo  tento skutok nie je trestným činom a nie je dôvod na postúpenie veci  
 
Odôvodnenie:
Poverený príslušník Okresného riaditeľstva Policajného zboru, Odboru poriadkovej polície, Obvodného oddelenia Policajného zboru Kalná nad Hronom sp. zn. ORP-556/KA-LV-2015 zo dňa 11. 06. 2015 podľa § 199 odsek 1 Trestného poriadku začal trestné stíhanie pre prečin nezaplatenia dane a poistného podľa § 278 odsek 1 Trestného zákona a uznesením pod tou istou spisovou značkou zo dňa 30. 07. 2015 podľa § 206 odsek 1 Trestného poriadku vzniesol XXXXX obvinenie pre vyššie uvedený prečin na skutkovom základe, uvedenom vo výrokovej časti tohto uznesenia. 

Obvinený XXXXX vo svojej výpovedi uviedol, že od 12.07.2007 je samostatne zárobkovo činná osoba, pričom v súčasnosti vykonáva prácu pre spoločnosť PV Mont s.r.o. so sídlom v Leviciach. Od začiatku podnikania bol zaregistrovaný vo všeobecnej zdravotnej poisťovni a neskôr prešiel do Zdravotnej poisťovne Dôvera, do ktorej bol povinný platiť preddavky  na zdravotné poistenie, ktoré od začiatku platil, pričom neskôr sa dostal do platobnej neschopnosti a vznikol mu dlh za mesiac február 2013 a od mesiaca 2013 do decembra 2014 vo výške 1.198,96 Eur, ktorý sa bude snažiť uhradiť v plnej výške. Ďalej uviedol, že v sociálnej poisťovni mu vypočítali mesačné platby na sociálne poistenie, ktoré taktiež neplatil a za obdobie september 2012 do decembra 2014 mu vznikol dlh vo výške 2.753,53 Eur, ktorý dňa 10.07.2015 uhradil v plnej výške. Záverom uviedol, že táto skutočnosť ho mrzí, že bol dlžný na poistnom, pričom toto neplatil zo svojej ľahostajnosti a z časti nedostatku finančných prostriedkov.

Výsluchom splnomocnenca Sociálnej poisťovne Bratislava, a.s., pobočka XXXXX bolo zistené, že obvinený za obdobie september 2012 až december 2014 nedoplatok na poistnom na sociálne poistenie v sume 2.753,53 Eur dňa 10.07.2015 vyplatil priamo do pokladne poisťovne, čím za uvedené obdobie má uhradenú spôsobenú škodu v plnej výške.

Výsluchom splnomocnenca Dôvera zdravotná poisťovňa a.s. bolo zistené, že táto eviduje voči obvinenému za obdobie september 2012 až december 2014 pohľadávku v sume 1.198,96 Eur z toho poistné v sume 1.138,96 Eur a poplatky za vydanie výkazov nedoplatkov v sume 60,- Eur, ktorá nebola do 25.08.2015 obvineným uhradená. 

V znaleckom posudku znalca z odboru ekonomika a manažment – kontroling sa uvádza, že podnikateľský subjekt XXXXX v období  od mesiaca september 2012 až december 2014 na základe svojich príjmov mohol uhradiť odvody poistného do jednotlivých poisťovní.

Preskúmaním predloženého vyšetrovacieho spisu som zistil, že obvinený XXXXX pred vznesením obvinenia dňa 10.07.2015 uhradil časť svojho dlhu za obdobie september 2012 až december 2014 sociálnej poisťovni v plnej výške t.j. 2.753,53 Eur.

Prečinu nezaplatenia dane a poistného podľa § 278 ods. 1 Trestného zákona sa dopustí ten, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie. 

Podľa § 125 ods. 1 Trestného zákona škodou malou sa rozumie škoda prevyšujúca sumu 266,- Eur. Tieto hľadiská sa použijú rovnako na určenie výšky prospechu, hodnoty veci a rozsahu činu.

K vyvodeniu trestnej zodpovednosti pre prečin nezaplatenia dane a poistného podľa    § 278 ods. 1 Trestného nestačí len samotné nezaplatenie poistného, ktoré je subjekt povinný platiť, nakoľko trestnoprávna zodpovednosť za tento trestný čin nie je konštruovaná ako objektívna, teda ako zodpovednosť za dlh, ale ako zodpovednosť individuálna, ktorá vychádza zo zodpovednosti za konanie a to za konanie zavinené. Teda pre vyvodenie trestnej zodpovednosti nestačí samotné spôsobenie dlhu, ale je nevyhnutné zistiť, či spôsobenie dlhu bolo úmyselne zavinené, a teda či povinný subjekt mal dostatok finančných prostriedkov na úhradu splatného poistného v čase jeho splatnosti, ktoré je povinný platiť a úmyselne tak neurobil a to vo výške najmenej 2.660,- Eur. Pre vyvodenie trestnej zodpovednosti je tak podstatné, či povinný subjekt mal v tento konkrétny deň finančné prostriedky na zaplatenie poistného a aj napriek tomu úmyselne poistné nezaplatil. V prípade, že povinný subjekt síce disponoval finančnými prostriedkami a v rozhodnom období uhradil časť svojho dlhu vo pred vznesením obvinenia, nemôže ísť o spáchanie trestného činu nezaplatenia dane a poistného v intenciách § 278 ods. 1 Trestného zákona, a to aj napriek tomu, že povinnosť zaplatiť poistné u neho stále trvá. 

Predpokladom vyvodenia trestnej zodpovednosti pre prečin nezaplatenia dane a poistného podľa § 278 ods. 1 Trestného zákona je nezaplatenie poistného vo výške najmenej 2.660,- Eur. 

Vzhľadom na vyššie uvedené skutočnosti konštatujem, že konaním obvineného XXXXX neboli naplnené pojmové znaky skutkovej podstaty prečinu nezaplatenia dane a poistného podľa § 278 ods. 1 Trestného zákona s poukazom na nedosiahnutie následku, pričom neboli zistené také skutočnosti, ktoré by odôvodňovali konanie obvineného posudzovať ako priestupok, či iný delikt, ktorý by mohol byť prejednaný v inom konaní.

Podľa § 215 ods. 1 písm. b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

S poukazom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie obvineného XXXXX pre skutok právne kvalifikovaný ako prečin nezaplatenia dane a poistného podľa § 278 ods. 1 Trestného zákona, zastaviť podľa § 215 ods. 1 písm. b/ Trestného poriadku.

Ako z vyššie uvedených skutočností vyplýva, obvinený XXXXX dňa 10. 07. 2015 uhradil svoj dlhu za obdobie september 2012 až december 2014, teda pred vznesením obvinenia, čím mu zostal dlh nezaplatením verejného zdravotného poistného vo výške 1.198,96 Eur, čo však nepostačuje na naplnenie skutkovej podstaty prečinu nezaplatenia dane a poistného podľa § 278 odsek 1 Trestného zákona.

Z vyššie uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresná prokuratúra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)  

	JUDr. Jozef Šedivý 
	 prokurátor